L-Awtorità Maltija għall-Komunikazzjoni hija disponibbli regolarment għal ilmenti jew talbiet għall-informazzjoni dwar is-servizzi kollha ta' komunikazzjoni bħal televiżjoni, internet, u telefonija fid-djar, kif ukoll servizzi ta' mowbajls. Bejn Jannar u Ġunju ta' din is-sena rċiviet 126 ilment, tnaqqis ta' 11% meta mqabbel mal-aħħar sitt xhur tal-2015. Dan filwaqt li kien hemm 304 talba għal informazzjoni, żieda ta' 13% meta mqabbel mal-ewwel nofs tal-2015. L-MCA tilqa' dan kollu fid-dawl li l-għan ewlieni tagħha huwa li d-drittijiet tal-konsumatur ikunu kollha salvagwardjati. Wieħed jifhem li l-azzjoni li tista' tieħu l-MCA tiddependi min-natura tal-ilment u s-setgħat tagħha stess wara li tkun saret investigazzjoni xierqa b'mod li tista' tiddetermina li l-ilment huwa wieħed ġenwin. L-aktar ilmenti komuni li rċieviet l-MCA fl-ewwel nofs tal-2016 kienu dwar tariffi: • 33 ilment dwar kontijiet mhux korretti • 8 ilmenti mill-kumpanija li tipprovdi s-servizz dwar kontijiet mhux imħallsa • 2 ilmenti dwar tariffi • 4 ilmenti dwar kontijiet postali Mit-33 ilment dwar kontijiet inkorretti, l-MCA kkonkludiet, wara investigazzjoni xierqa, li l-kumpanija li tipprovdi s-servizz kellha tirrimedja l-kont tal-konsumatur. L-Awtorità qalet ukoll li għadha għaddejja bl-investigazzjonijiet meħtieġa dwar kumpanija partikolari li hija magħrufa kemm magħha stess u kemm mal-klijenti, li tibgħat kontijiet inkorretti. Fl-istess waqt, l-MCA infurzat ukoll fit-8 każi fejn konsumatur ma ħallasx il-kont fi żmien stipulat. Hawnhekk tippermetti li f'każi estremi, il-kumpanija għandha dritt li tikkanċella s-servizz provdut, jew timponi ħlas miżjud. Madanakollu fl-ewwel sitt xhur tal-2016 il-kumpaniji kollha mxew skont il-kuntratti mal-konsumatur f'dan ir-rigward. Kienu indirizzati 4 ilmenti minn konsumaturi li ma għandhomx servizz tal-internet, li ntalbu jħallsu tariffa fuq kontijiet postali. L-MCA għarrfithom li qed timxi ma' regola li imponiet hi stess f'Lulju ta' din is-sena, li tgħid li din it-tariffa għandha tinqata'. Rigward il-kwalità tas-servizz offrut, l-MCA laqgħet dawn l-ilmenti: • 10 ilmenti dwar ħsarat fis-sistema • 8 ilmenti dwar servizzi mhux aċċessibbli • 2 ilmenti dwar reception tal-mowbajls • Ilment dwar l-installazzjoni • Ilment dwar wifi tal-MCA stess Kien innutat li għalkemm il-maġġoranza ta' dawn l-ilmenti kienu dwar ħsarat sistematiċi, dawn naqsu b'60% mill-2015 u kollha kienu indirizzati, għall-benefiċċju tal-konsumatur, u fi żmien qasir. Interessanti ninnutaw it-8 ilmenti dwar servizzi mhux aċċessibbli. Il-maġġor parti ta' dawn saru minn konsumaturi li għandhom kuntratt pre-paid fuq il-mowbajl, u li wara li kellhom jerġgħu jattivaw is-servizz tagħhom, sabu xi diffikultà. Kien hemm ukoll ilmenti dwar aċċessibiltà fis-servizz tal-internet fid-dar tal-klijent, jew reception tal-mowbajl fid-dar. L-MCA żammet monitoraġġ fuq il-mod ta' kif il-kumpaniji involuti indirizzaw dawn l-ilmenti sakemm fl-aħħar kollha kienu solvuti fi żmien xieraq. L-MCA innutat tnaqqis t'ilmenti tal-proċess ta' twaqqif jew tibdil fil-kuntratt tas-servizzi elettroniċi komunikattivi. Dawn fil-fatt kienu biss 16, bl-Awtorità ma żżomx lura milli timponi ċitazzjonijiet fuq kumpanija partikolari għaliex ma laqgħetx it-talba għal twaqqif tas-servizzi mill-klijenti inniffishom. Dan ifisser li l-kumpanija ma mexietx skont il-liġi f'dan ir-rigward u se tibqa' żżomm monitoraġġ fuq l-imsemmija kumpanija biex ma jkunux mhedda d-drittijiet tal-klijenti. Kienu segwiti ukoll bidliet f'termini u kundizzjonijiet tal-kuntratti fejn 7 klijenti ilmentaw dwar dawn il-bidliet. Segwew 4 ilmenti dwar proviżjonijiet tal-kuntratti u 2 ilmenti dwar trasferiment tal-kreditu minn kontijiet pre-paid. Kumpanija li tipprovdi kwalunkwe servizz komunikattiv hija obbligata bil-liġi li tavża lill-klijent dwar bidliet fil-kuntratti mill-inqas 30 ġurnata qabel ma din tiġi fis-seħħ. Madanakollu l-MCA assigurat li f'dawn il-każi, il-proċess li bih mxew il-kumpaniji kollha kien paripassu mal-obbligu legali tagħhom u ma kien hemm bżonn ebda infurzar mill-Awtorità. Fl-istess waqt ordnat li kull klijent jingħata kopja tal-kuntratti kollha tiegħu. Wara investigazzjoni tal-5 ilmenti dwar ritorn ta' flus lill-klijent, l-MCA assigurat li dawn ingħataw flushom skont kif obbligat fil-kuntratt tal-kumpanija. Dan filwaqt li tassigura li meta klijent iħoss li s-servizz li qed jingħata huwa wieħed qarrieqi, il-kumpanija dejjem tirrispetta l-kuntratt fejn jidħol kumpens. Fid-dawl ta' talbiet għall-informazzjoni minn diversi konsumaturi, l-MCA tfakkar li tibda taħdem sabiex din l-informazzjoni tkun disponibbli għall-klijent fi żmien xieraq. Anke f' każi fejn il-klijent jitlob xi servizz li ma jaqax taħt il-friegħi tagħhom, l-Awtorità tidderiġi lill-klijent sabiex jirrikorri għand l-entità t-tajba.